钦定古今图书集成/理学汇编/学行典/第254卷 > 李挺
## 钦定古今图书集成/理学汇编/学行典/第254卷 > 李挺

按《吉安府志》：“李挺，号一吾，安福人。为邑诸生，师事刘
三五，倡学南里，有时瞑目习静，望如木偶。邑侯闵世
翔高其行，破格造请，邑中兴除大利害，多所取裁，而
挺不言其事。有富民为仇家所中，侯密以讯挺，挺对
不知。数问乃对曰：‘果系渠恶，挺独不闻乎’？侯领之，事
竟寝。又有投匿名书于县，而署名其尾，挺笑曰：‘既云
匿名，复自署之，讵人情乎’？”侯服其敏达，释之。挺中表
大宰欧疾革，念挺贫，授以金，不纳，则投以田，亦不纳。
欧曰：“非以云赠，实为托吾孤也。”挺曰：“抚孤事重，厚托，
誓不敢受。”挺故贫，或日不再食，岁不易衣，晏如也。隐
行节操，不可胜纪，授徒甚众。同里李道卿多隐行，其
高弟云。